August 2025

**Evaluering af den samlede undervisning**

I Efterskoleloven § 2, stk. 7 står der, at skolen regelmæssigt skal foretage en evaluering af skolens samlede undervisning og udarbejde en plan for opfølgning på evalueringen. Evalueringen skal lægges på skolens hjemmeside.

I skoleåret 2024–2025 har der løbende været drøftelser af skolens undervisningstilbud på lærermøder, ledelsesmøder og pædagogiske udvalgsmøder.

Den løbende evaluering fokuserede sig mod fire områder:

1. Det faglige niveau på skolen og elevernes udbytte generelt
2. Specialundervisning
3. Inklusionsundervisning
4. Undervisning i dansk som 2. sprog
5. Det faglige niveau på skolen og elevernes udbytte generelt

Vi oplever generelt et godt fagligt niveau på skolen i de forskellige klasser. Vi har efter et skoleår i 2022-2023 med et lavt karaktergennemsnit oplevet en stigning i karaktergennemsnittet, som hvert år opgøres af Børne- og Undervisningsministeriet.

Skoleåret 2024-2025 var præget af mange elever, der har været positive og motiverede. Der har generelt været en god arbejdsmoral i klasserne, men i perioder har det været mere vanskeligt at motivere eleverne. Der har også været en mindre flok elever, som har været fagligt virkelig svage, og som derfor har været med til at trække karaktergennemsnittet ned.

Opfølgning: Vi har naturligvis fokus på at hjælpe vores svageste elever så godt som muligt, men vores fokus er også på, hvordan vi undgår, at de fagligt stærkere elever får for lidt ud af at være i en klasse, hvor nogle fagligt udfordrede elever kræver en stor del af opmærksomheden.

1. Specialundervisning

I skoleåret 2024/2025 har syv elever fået specialundervisning. Fire af eleverne har gået i 8.-9. klasse, og tre af eleverne har gået i 10. klasse. På begge årgange har vi haft to-lærer-ordning i dansk, matematik og engelsk.   
Støtten foregår i samarbejde med klassens faglærere, og to-læreren hjælper bl.a. med struktur og overblik, igangsætning samt oversætte fælles info. To-lærer-ordningen har fungeret godt, og der har været mulighed for at hjælpe elever ud fra deres behov.   
Ud over to-lærer-ordningen i undervisningen har eleven individuel samtaletid med en støttelærer udenfor undervisningsdelen. Denne støtte har en mere overordnet karakter ift. et samlet godt udbytte af undervisningen og alternative undervisningsdage. Denne støtte har fungeret godt.

Opfølgning: Vi har fokus på, at der fortsat bliver en tæt og løbende kommunikation mellem elevens faglærere, to-lærere og støttelæreren, som har det overordnede ansvar for det samlede specialundervisningsforløb. Støttelærerens særlige ansvar arbejder vi med at tydeliggøre.

1. Inklusionsundervisning

Inklusionsundervisningen har fungeret fint. Mange elever har haft god gavn af den ekstra mulighed for hjælp til den daglige undervisning.

Der har været tilbudt særlig støtte i dansk, matematik, engelsk og tysk. Undervisningen foregår på små hold og er placeret enten i skemablokke, hvor der samtidig ligger valgfag, eller parallelt med undervisningen i de boglige fag.

Inklusionsundervisningen, der ligger parallelt med undervisningen, giver god mulighed for at hjælpe eleven med det, der arbejdes med i klassen. Dette opleves meningsfuldt og relevant. Samtidig oplever vi en udfordring ift., at eleverne på holdet kommer fra forskellige klasser, hvor der ikke nødvendigvis kører samme undervisningsforløb. Dette fordrer gode aftaler og god kommunikation mellem faglærere og inklusionslærere og fordrer en inklusionsundervisning, hvor eleverne kan sidde med forskelligt materiale.

Opfølgning: På baggrund af evaluering af inklusionsindsatsen vil vi have fokus på det koordinerende arbejde mellem faglærere og inklusionslærere. Der vil være fokus på fra begyndelsen at få lavet gode aftaler om rammerne for samarbejdet.

1. Dansk som andetsprog

Dansk som andetsprog har i år fungeret med to lektioner om ugen på et mindre hold. Der har dels været et hold for elever med flygtninge/indvandrer-baggrund og dels et hold for færøske elever. Undervisningen har ligget i skemablokke, hvor der samtidig ligger valgfag.   
Der er fokus på dansk faglig forståelse via grammatik- og skriveøvelser, kulturel forståelse via ture ud af huset til kulturelle steder og snakke om forskellige kulturer, herunder dansk kultur. Derudover har der været givet hjælp til lektier og afleveringer. Det har fungeret fint, og eleverne har hygget sig og været motiverede.

Opfølgning: Vi ønsker at fortsætte faget med to lektioner til holdet for flygtninge/indvandrere, men vi har skåret ned til én lektion om ugen til de færøske elever. Evalueringen har vist, at der ikke er behov for to ugentlige lektioner.

*Morten Kjeldsen, viceforstander og Kristian Wesenberg Andersen, forstander.*